En time tidligere var der ingen problemer

En times tid tidligere er de to lige kommet hjem fra byen. De er fulde, i godt humør og har sex.

- Og så får vi en genial ide med, at det kunne være sjovt at prøve at optage det. Men vi finder hurtigt ud af, at det ikke er særlig sjovt, så vi slukker igen og lægger telefonen væk, fortæller Matias.

Men ved en fejl er videoen lagt i Lines MyStory på Snapchat, forklarer de. Ingen af dem kan huske, hvordan det er sket.

- Vi ved faktisk ikke, om det sker, da han lægger telefonen væk, eller da jeg tager den ud af hånden på ham, siger Line.

Men faktum er, at videoen ligger der. Og nogle af deres venner har set den, skærmoptaget den og sendt den videre rundt.

Vennerne griner dem op i hovedet

De næste mange timer bruger kæresteparret på at finde ud af, hvem der har videoen, og hvem der deler den.

- Det er folk, som vi troede var gode venner, og som ikke ville kunne finde på sådan noget, siger Matias.

Flere fortæller, at de bare synes, videoen er sjov, og at alle i byen skal se den.

- Det er jo pinligt. Helt vildt pinligt at gå rundt og kigge folk i øjnene bagefter og vide, at de har set det, siger Matias.

Det er strafbart at dele Ifølge straffelovens § 232 er det strafbart at krænke andres blufærdighed. Du kan for eksempel krænke en andens blufærdighed ved at dele et billede eller en film af personen, hvor han eller hun ikke har tøj på eller optræder i en privat eller seksuel situation og ikke har sagt ja til, at du må dele det. Kilde: Paraplyorganisationen Digitalt ansvar

De beder alle, de kender, om at slette videoen og stoppe med at dele. Men det bliver modtaget meget forskelligt.

- Nogle vil hjælpe og fjerne den, og andre griner os op i hovedet og siger, det er vores egen skyld, fordi vi selv har lagt den ud, siger Matias.

Når du deler uden samtykke, overtræder du loven

Det er ikke lovligt at dele Matias og Lines sexvideo. Heller ikke selvom kæresteparret er over 18 år og selv har delt den i første omgang.

- Man må godt dele ud af sit privatliv, men det er kun én selv, der bestemmer det, fortæller næstformand Ask Hesby Krogh fra paraplyorganisationen Digitalt Ansvar.